Universis presentes litteras inspecturis, nos Guillermus Pichenardi, archipresbiter Colcharum, notum facimus quod in nostra propter hoc presentia specialiter constitutus Renaudus dictus Guengnart de Sampigneo, non vi, non dolo ad hoc inductus, sed ex certa scientia, vendit, concedit, tradit et quitat in perpetuum viro venerabili domino Jacobo dicto Boisserant, canonico Eduensi, et suis quamdam suam petiam terre, sitam apud Sampigneum, inter domum et fossata ipsius Jacobi, quam acquisivit ab eodem Renaudo, et inter terram Galteri filii ejusdem Renaudi, et subtus terram Bernardi Pailler, ab ipso Jacobo et suis in perpetuum tenendam, habendam et pacifice possidendam, pro duodecim libris Viennensium ipso Renaudo jam solutis ab eodem Jacobo in pecunia legitime numerata, prout idem Renaudus coram nobis publice confitetur, in ipsum Jacobum et suos dominium, possessionem et proprietatem dicte petie terre totaliter transferendo, etc. Datum et actum anno Domini millesimo ducentesimo octogesimo, mense marcio.